**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 15.11.2023, ora 08.00 – 16.11.2023, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 16.11.2023, ora 07.00**

**RÂURI**

Debitele au fost în creștere, ca urmare a precipitațiilor căzute în interval și propagării, în bazinele hidrografice: Vișeu, Iza, Tur, Someș, Mureș, bazinele superioare ale Timișului, Bârzavei, Nerei, Cernei, Jiului, Argeșului, Ialomiței, bazinele superioare și mijlocii ale Crișurilor, Oltului, cursul mijlociu al Bistriței și cursul superior al Prutului.

Pe râurile din bazinele hidrografice: Crasna, Barcău, Bega Veche, Bega, Moravița, Caraș, bazinele inferioare ale Crișurilor bazinele mijlocii și inferioare ale Timișului, Bârzavei, Nerei, Cernei, debitele au fost în scădere și relativ staționare pe celelalte râuri din țară.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (peste normalele lunare) pe râurile din bazinele hidrografice: Vișeu, Iza, Tur, Someș, Barcău, Crișuri, Mureș, Timiș, Bârzava, Caraș, Nera, cursurile superioare ale Bistriței, Trotușului, Prutului și mai mici (sub 30%) pe râurile din bazinele hidrografice: Tazlău, Rm. Sărat, Bârlad, Jijia și pe afluenții din bazinul inferior al Jiului, unii afluenți din bazinul inferior al Oltului și pe unele râuri din Dobrogea.

În interval s-au situat peste **COTELE DE ATENȚIE** râurile la stațiile hidrometrice: Tur – Negrești Oaș (170+18)-jud. SM, Valea Rea – Huța Certeze (170)-jud. SM, Firiza – Firiza (110+13)-jud. MM și Arieș – Scărișoara (120+10)-jud. Alba.

În interval au fost emise două **ATENȚIONĂRI HIDROLOGICE** pentru fenomene imediate.

Se situează peste **COTELE DE ATENȚIE** râul Tur la stația hidrometrică Călinești Oaș (350+41)-jud. SM.

A fost în vigoare **ATENȚIONAREA HIDROLOGICĂ** nr. 120 din data de 14.11.2023, până la ora 18:00.

Debitele vor fi în creștere, ca urmare a propagării, pe râurile din cursurile mijlocii și inferioare ale Vișeului, Izei, Turului, Someșului, Lăpușului, Crișurilor, Mureșului, Arieșului, Târnavelor, Timișului, Bârzavei, Cernei, Jiului, cursul mijlociu al Oltului și cursul superior al Prutului.

Pe râurile din bazinele hidrografice: Vedea, Siret, bazinul inferior al Oltului, bazinele mijlocii și inferioare ale Argeșului, Ialomiței și Prutului și pe cele din Dobrogea, debitele au fost relativ staționare și în scădere pe celelalte râuri din țară.

Sunt posibile creșteri de niveluri şi debite pe unele râuri mici din zona de deal și munte, mai ales pe cele din centrul țării, ca urmare a precipitațiilor prognozate, slabe cantitativ.

**DUNĂRE**

Debitul la intrarea în țară (secțiunea Baziaș) în intervalul 15.11 – 16.11.2023 a fost în scădere, având valoarea de 6100 m3/s, peste media multianuală a lunii noiembrie (4650 m3/s).

În aval de Porţile de Fier debitele au fost în scădere pe sectorul Gruia – Corabia și în creștere pe sectorul Tr.Măgurele – Tulcea.

Debitul la intrarea în țară (secțiunea Baziaș) va fi în scădere (6000 m3/s).

În aval de Porţile de Fier debitele vor fi în scădere pe sectorul Gruia – Zimnicea şi în creștere pe sectorul Giurgiu – Tulcea.

**2.** **Situația meteorologică în intervalul 15.11.2023, ora 08.00 – 16.11.2023, ora 06.00**

**ÎN ŢARĂ**

Vremea s-a răcit față de intervalul anterior, însă valorile termice s-au situat în continuare peste normele caracteristice datei, cu precădere în sud și est. Au fost înnorări și a plouat pe arii extinse la munte, în Maramureș și în Transilvania și local în celelalte regiuni. La altitudini de peste 1700 m au fost precipitații sub formă de lapoviță și ninsoare. Pe parcursul nopții, cerul s-a degajat în sud și în extremitatea vestică, iar ploile s-au restrâns. Cantitățile de apă au depășit pe alocuri 15...20 l/mp, cu deosebire în masivele vestice și nordice. Vântul a suflat slab și moderat, cu intensificări pe areale mai restrânse în sud, vest și centru, cu viteze între 40 și 55 km/h, dar și pe crestele montane, de peste 70...90 km/h, trecător spulberând zăpada. La ora 20 stratul de zăpadă, prezent în zona montană înaltă, măsura - în platformele stațiilor meteo- până la 22 cm în Munții Călimani. Temperaturile maxime au fost cuprinse între 8 grade la Batoș, Toplița, Joseni și Întorsura Buzăului și 17 grade la Drobeta-Turnu Severin, Bechet, Zimnicea, Amzacea și Mangalia, iar la ora 06 se înregistrau valori termice cuprinse între 1 grad la Târgu Logrești și 12 grade la Bechet.

***Observație:*** *de ieri dimineață, de la ora 6, au fost în vigoare 2 atenționări cod galben pentru fenomene meteorologice periculoase imediate, emise de către SRPV Timișoara.*

**LA BUCUREŞTI**

Valorile termice diurne au scăzut față de ziua precedentă, însă s-au situat în continuare peste cele normale pentru mijlocul lunii noiembrie. Cerul a fost temporar noros și în prima parte a zilei a plouat slab, iar noaptea treptat s-a degajat. Vântul a suflat slab și moderat. Temperatura maximă a fost de 15 grade, iar la ora 6 se înregistrau 6 grade la stația meteo Băneasa și 7 grade la Filaret și Afumați.

**3. Prognoza meteorologică în intervalul 16.11.2023, ora 08.00 – 17.11.2023, ora 08.00**

**ÎN ŢARĂ**

Vremea se va ameliora sub aspectul ploilor, iar regimul termic va fi caracterizat de valori mai scăzute decât în intervalul precedent, cu precădere în nordul, centrul și nord-estul țării. Cerul va fi variabil, cu înnorări și temporar ploi slabe, pe arii restrânse, în regiunile intracarpatice și la munte. La altitudini în general de peste 1400 m, precipitațiile vor fi sub formă de lapoviță și ninsoare. Vântul va sufla slab și moderat, cu intensificări la munte, în sud, centru și est, viteze de 45...55 km/h, iar pe creste peste 60...70 km/h. Temperaturile maxime se vor încadra în general între 7 și 14 grade, iar cele minime vor fi cuprinse între -3 și 7 grade. Dimineața și noaptea, izolat, va fi ceață.

**LA BUCUREŞTI**

Valorile termice diurne se vor situa peste mediile multianuale. Cerul va fi variabil, iar vântul va sufla moderat ziua și slab noaptea. Temperatura maximă va fi de 15...16 grade, iar cea minimă, apropiată de cea specifică datei, de 2...3 grade, mai scăzută în zona preorășenească spre -1...0 grade.

1. ***CALITATEA APELOR***

***Administrația Națională Apele Române*** informează despre observarea in data de 15.11.2023, ora 16.20, de către Căpitănia Portului Brăila, unor irizații corespunzătoare hidrocarburilor, la suprafața apei fluviului Dunărea, km fluvial 179-181, in zona municipiului Brăila. Nu s-a observat mortalitate piscicolă. Nu se cunoaște sursa poluării. Vom reveni cu informații suplimentare.

1. ***ALIMENTĂRI CU APĂ***

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosința S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei III de restrictii. Se mentine Planul de restrictii in alimentarea cu apa - treapta III, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura la folosintele:

\*S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin reducerea debitelor la sursa r. Miletin – ac.Halceni corespunzator treptei III de aplicare a restrictiilor.

\*S.C. ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

- Se aplica situatia de restrictii in alimentarea cu apa la folosinta:

\*S.C. APAVITAL S.A.Iasi prin reducerea debitelor la sursa r. Bahlui – ac.Parcovaci corespunzator treptei II de aplicare a restrictiilor.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, pentru: A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești-sursa-Acumularea Mânjești și pentru S.C. AQUAVAS S.A. VASLUI – Sucursala Vaslui din acumularea Solesti.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

**DIRECȚIA COMUNICARE**